**Ügy típusa:** gépjárműadó

**Jogszabály:** a gépjárműadóról szóló 1991. évi LXXXII. törvény 1.§ - 9. §, 18. §

**Fontos tudnivalók:**

Bejelentési kötelezettség:

Gépjárművek adóztatása az Okmányirodán vezetett hatósági járműnyilvántartás adattartalma alapján történik. Ezért az adózónak gépjármű vásárlásáról, eladásáról, forgalomból kivonásáról, forgalomba visszahelyezéséről nincs bejelentési kötelezettsége az Adóosztály felé. Azonban a gépjármű eladását az eladónak is be kell jelenteni az Okmányirodán. Amennyiben az eladó az eladás évének utolsó napjáig nem jelenti be az eladást az Okmányirodán és a vevő sem íratja a vásárlás évében a nevére a gépjárművet, akkor az eladó marad az eladás bejelentése évének utolsó napjáig az adófizetésre kötelezett.

Az Adóosztályon csak a súlyos mozgáskorlátozotti mentességet, a gépjármű jogellenes eltulajdonítása miatti adószüneteltetést, az egyesület vagy alapítvány tulajdonában lévő gépjárművek adómentességét, valamint az autóbusz adómentességét kell kérelmezni „Adatbejelentés a gépjárműadóról” nyomtatványon.

Adóalany:

Gépjárműadót az fizeti, aki az év első napján a hatósági járműnyilvántartásban a jármű üzembentartója, ennek hiányában tulajdonosa. Év közben forgalomba helyezett gépjármű esetében az adót az fizeti, aki a forgalomba helyezés hónapjának utolsó napján a járműnyilvántartásban a jármű üzembentartója, ennek hiányában tulajdonosa. Az "E" és "P" betűjelű ideiglenes rendszámmal ellátott gépjármű esetén az az adófizetésre kötelezett, akinek a nevére a rendszámtáblát kiadta a hatóság.

Az adóalany halálát követő év 1. napjától - feltéve, hogy a hatósági nyilvántartásban ekkor még mindig tulajdonosként az elhunyt szerepel - azt kell az adó alanyának tekinteni, akit a halálesetet követően a hatósági járműnyilvántartásba elsőként üzembentartóként, ennek hiányában tulajdonosként bejegyeztek.

Súlyos mozgáskorlátozottság miatti mentesség:

A súlyos mozgáskorlátozott vagy egyéb fogyatékossággal élő adóalany, a súlyos mozgáskorlátozott vagy egyéb fogyatékossággal élő személyt rendszeresen szállító, vele közös háztartásban élő közeli hozzátartozó adóalany 1 db 100 KW teljesítményt meg nem haladó, nem személytaxiként üzemelő személygépkocsija után legfeljebb 13.000 Ft erejéig mentesül az adófizetési kötelezettség alól. Ha a mentességre jogosult tulajdonában több személygépkocsi van, akkor a mentesség kizárólag egy, a legkisebb teljesítményű személygépkocsi után jár. A mentességet az adózónak kérnie kell. A kérelem mellé csatolni kell a nagykorú súlyos mozgáskorlátozott vagy egyéb fogyatékossággal élő esetében Budapest Főváros Kormányhivatala Rehabilitációs Szakigazgatási Szerve közlekedőképesség minősítéséről szóló szakvéleményét, vagy a fogyatékos személyek jogairól és esélyegyenlőségük biztosításáról szóló 1988. évi XXVI. törvény szerinti mozgásszervi fogyatékossági támogatás (Magyar Államkincstár általi) megállapításáról szóló hatósági határozatot, 18 évet be nem töltött súlyos mozgáskorlátozott esetén a magasabb összegű családi pótlékra jogosító betegségekről és fogyatékosságokról szóló 5/2003. (II.19.) ESzCsM rendelet 3. számú mellékletében meghatározott (Magyar Államkincstár által kiadott) igazolás-másolatot. Az előzőekben felsorolt okiratok egyikével sem rendelkező ügyfél a közlekedőképességének minősítését kérheti az adóosztályon a betegségéről rendelkezésre álló orvosi dokumentációk beadásával. Kérelmet az adóosztály továbbítja a szakértői szervhez a közlekedőképesség minősítése érdekében.

A súlyos mozgáskorlátozott személyek közlekedési kedvezményeiről szóló 102/2011. (VI.29.) Kormányrendelet módosítása alapján 2013. évtől az ún. "7 pontos igazolással" illetve a Kormányrendelet 2012. március 30.-án hatályos 7. § ac) alpontja szerint szakértői szerv által kiadott szakvéleménnyel rendelkező személyek nem tekinthetők súlyos mozgáskorlátozottnak (még akkor sem, ha az egészségi állapotuk évek, esetleg évtizedek óta végleges).

Légrugó miatti alacsonyabb adómérték:

Légrugós vagy azzal egyenértékű rugózási rendszerű gépjármű, pótkocsi az a jármű, amelyik a Tanács 96/53/EK irányelvének II. Melléklete szerinti légrugós vagy azzal egyenértékű rugózási rendszerrel rendelkezik. Amennyiben az önkormányzati adóhatóság az adómegállapítása során e tényt nem vette figyelembe, akkor az adóalany ezt a közlekedési hatóság által kiadott hatósági bizonyítvánnyal, az igazságügyi gépjármű-közlekedési műszaki szakértő szakvéleményével vagy „útkímélő tengely” bejegyzést tartalmazó forgalmi engedély bemutatásával igazolhatja.

Gépjármű eltulajdonítása miatti adószüneteltetés:

Gépjármű jogellenes eltulajdonítása miatti adószüneteltetést az adóalanynak kell kérnie az adóosztálynál. A kérelemhez csatolni kell a rendőrhatóság nyomozást felfüggesztő, vagy megszüntető határozatának másolatát.

Adómentesség:

Az egyesületnek, az alapítványnak tulajdonában levő gépjármű abban az évben adómentes, amelyet megelőző évben társasági adófizetési kötelezettsége nem keletkezett. Ezt a tényt igazolni kell az adózónak. Mentes a gépjárműadó alól az autóbusz, ha az adóalany a tárgyévet megelőző évben elért számviteli törvény szerinti nettó árbevételének legalább 75%-a helyi és helyközi menetrend szerinti közúti tömegközlekedés folytatásából származott. A feltétel teljesüléséről az adóalanynak nyilatkoznia kell.

Adókötelezettség keletkezése, megszűnése:

Év közben újonnan, vagy újra forgalomba helyezett gépjármű esetén az adófizetési kötelezettség a forgalomba helyezést követő hónap 1. napján kezdődik. Az "E" és "P" betűjelű ideiglenes rendszámtáblával ellátott gépjármű esetén az adófizetési kötelezettség a rendszámtábla kiadásakor keletkezik. Használt, de forgalomból nem kivont gépjármű vásárlása esetén az új tulajdonosnak, illetve üzembentartónak a hatósági nyilvántartásba történő bejegyzését követő év első napjától keletkezik adófizetési kötelezettsége.
A gépjármű forgalomból való ideiglenes vagy végleges kivonása hónapjának az utolsó napján megszűnik az adófizetési kötelezettség.

Adó alapja:

Az adó alapja személyszállító gépjármű - autóbusz kivételével - esetén a hatósági járműnyilvántartásban feltüntetett teljesítmény kilowattban kifejezve. Autóbusz, lakókocsi, lakópótkocsi esetén az adó alapja a hatósági nyilvántartásban feltüntetett saját tömeg (önsúly). Tehergépjármű esetén az adó alapja a hatósági nyilvántartásban feltüntetett saját tömeg (önsúlya) növelve a terhelhetőség (raksúly) 50%-ával. Nyergesvontató eseténaz adó alapja a nyergesvontató saját tömegének kétszerese, növelve a nyergesvontatóval vontatható, átmenőfékes vontatmány (félpótkocsi) megengedett legnagyobb össztömege és a nyergesvontató saját tömege pozitív különbözetének felével.

Adó mértéke:

Az adó mértéke személyszállító gépjármű (autóbusz kivételével) esetén az adóalap után
gyártási évben és azt követő 3 naptári évben 345 Ft/Kw

gyártási évet követő 4 – 7. naptári évben 300 Ft/Kw

gyártási évet követő 8 – 11. naptári évben 230 Ft/Kw

gyártási évet követő 12 – 15. naptári évben 185 Ft/Kw

gyártási évet követő 16. naptári évben és utána 140 Ft/Kw

Autóbuszt, nyerges vontató, lakópótkocsi, tehergépjármű esetén az adóalap minden megkezdett 100 kg-ja után 1.380,- Ft

Légrugós vagy azzal egyenértékű rugózási rendszerű nyerges vontató, tehergépjármű, autóbusz esetén az adó mértéke az adóalap minden megkezdett 100 kg-ja után 850,- Ft.

„E” betűjelű ideiglenes rendszámtáblával ellátott személyszállító gépjármű után 10.000,- Ft, tehergépjármű után 46.000,-Ft. „P” betűjelű ideiglenes rendszámtábla esetén 23.000,- Ft az adó.

Nem természetes személy az „Adatbejelentés a gépjárműadóról” nyomtatványt a <http://ohp.lgov.hu> portálon tudja kitölteni és beküldeni. Az ügyintézés menetéhez leírás a <http://www.vecses.hu/polgarmesteri-hivatal/adoosztaly> oldalon „segédlet az elektronikus ügyintézéshez” címszó alatt található.

Természetes személy esetében a formanyomtatvány az adatbejelentéshez megtalálható a <http://www.vecses.hu/polgarmesteri-hivatal/adoosztaly> oldalon az adóosztály formanyomtatványai között.

Az eljárás illetékmentes.

Ügyintézési határidő 30 nap.

**Ügyintézés helye:** Polgármesteri Hivatal Adó Osztály földszint 2.

**Ügyintéző neve, elérhetőségei:** Bátori Pálné

tel.: 555-253, fax: 555-269, ado@vecses.hu